प्याज-लहसुन की जयमाल पहनाकर हुई शादी, रिश्तेदार गिफ्ट में लेकर पहुंचे प्याज  
प्याज की कीमतों को लेकर विपक्ष पुरजोर विरोध कर रहा है
देश के कई हिस्सों में प्याज की कीमत 100 के पार पहुंची 
सरकार को आइना दिखाने के इस तरह की शादी
प्याज की बढ़ती कीमतों से हाहाकार मचा हुआ है. विपक्ष ने इसे बड़ा मुद्दा बना लिया है. कभी सड़क पर उतरकर तो कभी अनूठे तरीके से प्याज की बढ़ी कीमतों का विरोध किया जा रहा है. शुक्रवार को प्रधानमंत्री नरेंद्र मोदी के संसदीय क्षेत्र वाराणसी के साकेत नगर इलाके के लोग एक ऐसी शादी के गवाह बने जहां वर वधू ने एक दूसरे के गले में प्याज लहसून की माला डाली. यही नहीं शादी में आने वाले मेहमानों ने भी गिफ्ट के तौर पर कपल को प्याज और लहसून दिया. 
प्याज की कीमतों का विरोध करने वाले लोगों के मुताबिक केंद्र और राज्य सरकार को आइना दिखाने के लिए, इस तरह के गिफ्ट दिए गए हैं. बनारस में प्याज को लेकर विरोध का ये सिलसिला नया नहीं है. यहां के कुछ रेस्टोरेंट मालिकों ने बकायदा नोटिस बोर्ड लगा रखा है की प्याज की जगह मूली परोसी जाएगी.
बता दें बीते दिनों बेंगलुरु में प्याज की कीमतें 200 का आंकड़ा छू चुकी हैं. राजधानी दिल्ली में भी प्याज 100-120 रुपये किलो बिक रही. बाकी हिस्सों में भी कीमतें आसमान छू रही हैं. इसके पीछे की वजह बेमौसम बरसात बताई जा रही है, जिसने फसल चौपट कर दी है.